Dodetal styg skerp ná bomontploffingsFoto: (AP Photo/Eranga Jayawardena) Die dodetal ná Paassondag se bomontploffings in Sri Lanka het tot minstens 129 gestyg met meer as 500 mense wat beseer is. Volgens ander berigte is die dodetal al moontlik 138 mense. Twee van die bomontploffings is glo deur selfmoordbomaanvallers uitgevoer. In Colombo is ŉ kerk en drie hotelle geteiken. Beeldmateriaal op plaaslike TV-kanale wys skade wat aangerig is by die Cinnamon Grand-, Shangri La- en Kingsbury-hotelle. Die restaurant op die tweede verdieping van die Shangri La-hotel is in puin gelê. Talle liggame kan op die toneel gesien word. ŉ Kerk is ook in Negombo, noord van Colombo, en in Batticaloa, oos van Colombo, geteiken. Niemand het al verantwoordelikheid vir die aanval aanvaar nie.